arnastofnun/IGC-2024 huggingface dataset:
Sænsk mistök flutt inn

Sænska einkavæðingin í heilsugæzlu

KLIKKAÐI . Ríkisendurskoðun Svía segir vonir hafa brugðizt. Á sama tíma er Ísland að detta inn í sama vítahring. Við höfum fengið frá Svíþjóð landlækni, sem tók þátt í einkavæðingunni. Honum virðist vera fákunnugt um nýjustu skýrslur. Einkavæðingin þar jók stéttamismun. Þeir, sem geta borgað, fá betri þjónustu, en hinir verri. Í andstöðu við norræna velferðarstefnu. Við eigum að læra af mistökum annarra. Þess vegna verður ljúft að vinda ofan af tilraun gróðafíkla til að koma upp svipaðri gróðafroðu hér á landi. Kannanir sýna, að þorri Íslendinga styður ríkisrekstur heilsugæzlunnar.
Andlát þrautseigjunnar

Bjartur í Sumarhúsum hefur gefizt upp. Engar hvalveiðar verða frá Hvalstöðinni í Hvalfirði á þessu ári. Hinn þrautseigi Kristján Loftsson finnur ekki lengur markað í Japan fyrir langreyðar. Japanir löngu hættir að éta hval. Stjórnvöld þar hafa lagt hindranir í veg viðskipta með þungmálma-dýr. Hvalveiðar hans eru því sjálfdauðar, þótt lengi hafi hugsjónaeldur haldið þeim á floti. Framtak Kristjáns í flutningi á kjöti um ísilagt Norður-Íshaf er því einnig sjálfdautt. Smáhvalaveiðar annarra halda áfram, enda er markaður fyrir þær á veitingahúsum fyrir túrista. Fá sér að éta hrefnu, þegar þeir koma til baka úr hrefnuskoðun.
Engin Birgitta

Formaður þingflokks pírata og formaður framkvæmdastjórnar pírata hafa ráðizt ósæmilega að stofnanda pírata hér á landi. Sá fyrri sakar hana um pólitíska „ofbeldissambúð“. Sú síðari sakar hana um allt milli himins og jarðar, einkum þó fyrir að vera kölluð formaður í fjölmiðlum. Líka fyrir að skipta um skoðun á pólitískri framtíð sinni. Pfui. Við þessa pólitíkusa vil ég segja: Birgitta er eini íslenzki pólitíkusinn, sem hefur respekt í útlandinu, þið hafið það ekki, þið eruð engin Birgitta.
Ráðherra verndar flakkara

Ragnheiður Elín Árnadóttir telur frumvarp Karls Garðarssonar um kennitöluflakk vera of íþyngjandi fyrir nýsköpunarfyrirtæki. Í þrjú ár kom hún sér undan að leggja fram slíkt frumvarp. Samt glatast milljarðar árlega, er flakkarar stofna hverja martröðina á fætur annarri með stuðningi bankstera. Frumvarp Karls gerir ráð fyrir, að stjórnendum sé vísað úr leik eftir gjaldþrot tveggja fyrirtækja á þremur árum. En ráðherrann hleypur að venju Flokksins í vörn fyrir bófana, sem ákafast brjóta niður siðferði samfélagsins. Vísum gervöllum Sjálfstæðisflokki á öskuhauga sögunnar í næstu kosningum. Nóg hefur hann reynt á þolinmæði okkar.
Margir heltast úr lestinni

Verið er að kanna skoðanir þjóðarinnar á stuðningi við tæplega þrjátíu manns, sem hafa verið nefnd sem forsetaefni. Þetta er ágætt þrep á leiðinni að næsta forseta landsins. Líklega falla um tuttugu út, því að marktækur stuðningur fyrirfinnst ekki og allir sjá það. Fróðlegt verður að sjá tölur þeirra, sem eftir standa. Úr svona könnun gæti komið eitt eða tvö athyglisverð nöfn. Síðan bætast örfá við á næstu vikum. Í næsta mánuði fer málið að skýrast, en svo fara að þrengjast tækifæri nýrra frambjóðenda á að kanna líklegt fylgi við framboð sitt. Allt er þetta í eðlilega rólegum farvegi og ekkert tímahrak komið enn.
Spilafíkn sjóðsstjóra

Forstöðufólk lífeyrissjóða og fjárfestingarfélaga þeirra sóar lífeyri gamlingja í spilavítum. Eru meðal helztu eigenda í furðulegu fyrirbæri, Fáfni. Átti að fara í útrás í þjónustu við olíuborpalla á Drekasvæðinu með hálfu öðru skipi, Polarsyssel og Fáfnir Viking. Fyrra skipið kostaði fimm milljarða, en hitt er enn í smíðum. Lífeyrissjóðirnir köstuðu milljörðum í súginn. Því geta þeir ekki hækkað lífeyri gamlingja til samræmis við verðbólgu. Það eru hrein umboðssvik. Fjarlægja ber forstjóra og sjóðsstjórnir og setja þessa sjóði undir eftirlit einhverra útlendinga, er vit hafa á fé. Engir slíkir eru hér, bara spilafíklar.
Sálgæzlan er hafin

Ófriður hófst með pírötum, þegar Birgitta skoðaði vef Frjálshyggjufélagsins. Þar ræddu nokkrir píratar kosningakerfi pírata, sem fáir nýta sér. Birgitta túlkaði umræðuna sem spjall um yfirtöku á flokki pírata. Hún ákvað því að hætta við fyrri ákvörðun og bjóða sig aftur fram til þings. Formaður framkvæmdaráðs er Erna Ýr Öldudóttir, er fer mikinn á vef pírata. Flaggar frjálshyggju og æsir fólk ævinlega til illdeilna. Tók skoðanaskipti Birgittu óstinnt upp og hefur síðan gagnrýnt Birgittu nánast daglega fyrir hitt og þetta. Spunnust af því skrítin rifrildi þar á vefnum. Vandinn jókst svo snöggt, er Helgi Hrafn ritaði pistil, nefndi vart yfirgang Ernu Ýr, en sakaði Birgittu um yfirgang. Annað forustufólk sá sig þá loks knúið til að taka til máls og reyna að lægja öldur.
Renta af auðlindum

Þegar fólk og fyrirtæki flykkjast í takmarkaða auðlind, rýrnar hún að lokum og tapar verðgildi. Þjóðin felur ríkinu að skammta aðgengi til að vernda verðgildi auðlindarinnar. Tekur gjald fyrir þjónustuna, auðlindarentu eða annan skatt. Færri fá en vilja. Allt, sem þróast með slíkum hætti, köllum við auðlind; haf og land og aðstæður. Hún getur verið matur, orka, fegurð og fleira. Sé hamlað gegn markaðsmisnotkun, ákveðst rentan bezt með uppboði leyfa á frjálsum og opnum markaði. Lysthafendur ákveða þá, hvað þeir vilja borga fyrir aðganginn. Þannig næst FULL auðlindarenta, miklar auðlindir nýtast til velferðar borgara.
Ég hafna miðöldum

Kristni hefur ekki þvælst fyrir mér sem vandamál og ekki gyðingdómur heldur. Veit af öfgasöfnuðum hér á landi og enn frekar í Bandaríkjunum. Áhrif slíkra hér eru svo hverfandi, að þau sjást varla á ratsjá. Öðru máli gegnir um íslam. Allt frá bannfæringu Salman Rushdie hef ég séð ofsa ýmissa múslima og vandræði þeirra við að samlagast veraldlegum nútíma. Ég tek ekki eftir slíku veseni með kristna eða gyðinga. Trufla ekki mína veraldarhyggju. En Rushdie-málið var illt og síðan Jyllandsposten-málið. Ég hafna innrás miðalda í veraldlegan nútíma. Vil, að múslimar hagi sér siðsamlega í Evrópu eða haldi sig á sinni heimaslóð.
Án fortíðar og framtíðar

Elska að rúlla á eftir mér ferðatösku af stærð handfarangurs áleiðis að hóteli. Koma upp á herbergi, þar sem er einungis það, sem nauðsynlegt er, rúm, borð, stóll, bað, ljós, innstunga, þráðlaust netsamband. Gæti verið hvar sem er í heiminum. Tína upp úr töskunni þetta litla, sem ég þarf til skiptanna. Hér er ekkert til að halda í mig, engar minningar, hvorki fortíð né framtíð, ekkert nema núið. Jú, hér er eitt, rakvél frá því fyrir stríð, sem ég erfði eftir föður minn. Svo og síminn og tölvan, sem eru sambandið við umheiminn. Tengslin við Google og Wikipedia, sem koma í stað dofnaðs og brenglaðs minnis míns.
Flýr af hólmi

Sigmundur Davíð Gunnlaugsson og Framsókn lofuðu afnámi verðtryggingar fyrir kosningar. Var eitt stærsta kosningamál þeirra. Sigmundur Davíð sagði þá afnám verðtryggingar vera einfalt og auðvelt. Eftir kosningar bregður svo við, að hvenær sem afnám verðtryggingar er til umræðu á alþingi, hleypur forsætis af fundi. Er ekki einu sinni viðstaddur. Vill alls ekki taka þátt í umræðu um sitt helzta loforð. Ekki bólar heldur á afnámi verðtryggingar og er þó liðið hálft þriðja ár frá kosningum. Dæmigert fyrir siðblindan tækifærispólitíkus, sem svífst einskis og lofar öllu fögru, ef hann telur lygina munu ganga í lýðinn.
Skjal án höfunda

Deildar meiningar eru um, hver stendur að þremur tillögum til breytinga á stjórnarskránni. Fjölmiðlar kalla þær tillögu stjórnarskrárnefndar og sama gerir Páll Þórhallsson nefndarformaður. Aðalheiður Ámundadóttir, fulltrúi Pírata, segist ekki standa að plagginu. Aðrir nefndarmenn hafa ekki fríað sig af þessu skjali og aðild sinni að því. Þótt þetta sé bara vinnuplagg í höndum ráðuneytis og alþingis, er meira en lítið undarlegt, ef tillagan hefur dottið af himnum ofan eða hún hafi skrifað sig sjálf. Einhver ber ábyrgðina og hún er vægast sagt þungbær. Þetta skrítna skjal leitar enn að ábyrgðarfólki sínu.
Stríð gegn eigin íbúum

Það segir átakanlega sögu, að þjóðin, sem nánast fann upp mannréttindi, hafi lýst stríði gegn íbúum í eigin landi. Og að stjórn krata hafi frumkvæði að herlögum. Frakkland er orðið svo þjakað af aðkomu múslima, að ríkisstjórn og þing telja brýnt að ganga hús úr húsi til að leita að hryðjuverkatækjum. Hafa áttað sig á, að vandinn liggur ekki í þúsund ofstækismönnum, heldur í hundruðum þúsunda meðreiðarsveina. Eru þá meðtaldir múslimar, sem mundu fela terrorista. Frakkar vilja ekki endurlífga miðaldir í ríkinu, sem hafði frumkvæði að frelsun Vestur-Evrópu úr myrkri miðalda. En endurvekja sjálfir miðaldir í leiðinni.
Misheppnuð aðlögun

Samkvæmt Europol, löggæzlusambandi Evrópu, eru litlar líkur á, að terroristar leynist í hópum flóttafólks, sem streymir til Evrópu. Hins vegar séu komnir til baka 3000-5000 evrópskt fæddir vígamenn, sem fengið hafi hryðjuverkaþjálfun í miðausturlöndum. Þeir eru ekki flóttamenn eða hælisleitendur, heldur önnur og þriðja kynslóð múslima, sem þegar hafa ríkisborgararétt í Evrópuríkjum. Þeir kynntust öfgunum í moskum og fangelsum, fóru til að berjast í Írak og Sýrlandi. Eru nú komnir til baka til að fremja ógnir í Evrópu. Athyglisverðast við þetta er, að ógnir koma að innan, úr Evrópu sjálfri, en ekki frá hópum flóttafólks.
Torsótt bandalag

Undanfarið hefur verið talað fyrir eins konar kosningabandalagi vinstri flokka í næstu kosningum. Þetta er eingöngu fólk úr Samfylkingunni og Bjartri framtíð, þeim flokkum, sem liggja við dauðans dyr. Vill skiljanlega ná sér í far fyrir framhald á þægilegri innivinnu eftir kosningar. Væntanlega eiga píratar að vera burðarklárinn. Ég efast um, að þar sé áhugi fyrir slíku bandalagi. Jafnvel ekki áhugi á málefnasamningi. Píratar hafa lagt fram tvö alkunn og ófrávíkjanleg skilyrði fyrir samstarfi í ríkisstjórn. Aðrir flokkar geta fallizt á skilyrðin eða látið það vera. Geta einnig sett fram sín skilyrði, ef einhver skyldu vera.
Minn bíllausi lífsstíll

Ég get verið bíllaus á hóteli í miðborg hvar sem er í heiminum. Gengið út að kvöldi að fá mér eplasafa fyrir svefninn. Hitt á kaffihúsi bílstjóra, sem er að ljúka vaktinni og get spurt hann út í Erdoğan og Kúrda. Svipað geri ég alls staðar í heiminum. Nema í Reykjavík. Prófaði að gista á hóteli í miðborginni. Gat varla gengið fyrir svellbunkum, rigningu og hvassviðri. Hér eru ekki taxar á hverju strái eins og í útlandinu. Strætó er eitthvað, sem gæti flutt mig í úthverfi, þar sem ég á engin erindi. Ég bretti upp kragann, set undir mig hausinn og feta varlega svellin að næsta kaffihúsi. Þakka bílunum, sem víða hafa spænt upp svellin. Reykjavík hentar ekki bíllausum lífsstíl.
Hún er samt einkaeign

Bull stjórnarskrárnefndar um auðlindir skýrist í greinargerð: „Tekið skal fram, að ákvæðið mun ekki sjálfkrafa raska þeim óbeinu eignarréttindum, sem kunna að felast í afnota- eða hagnýtingarrétti, sem þegar kann að hafa verið stofnað til gagnvart landsréttindum og auðlindum, sem samkvæmt frumvarpinu munu teljast í þjóðareign, sbr. það sem segir um réttarvernd slíkra heimilda í köflum 4.5 og 4.6.“ Þarna hafið þið það. Allar tilraunir til að endurheimta auðlindir okkar eru marklausar. Lagatæknar sáu til þess, að bullið raskar ekki eign kvótagreifa á auðlindinni. Ef ég hefði setið í nefndinni, væri ég flúinn af landi brott.

Og hér er

lýsing Ómars Ragnarssonar á endemis textanum um náttúruna.
Langavitleysa

Sit fyrir mistök í nefnd. Formaður er kontóristi úr ráðuneyti. Skýrir, hverjar séu vinnureglurnar. Ég segi: Hver segir það? Hann segir: Það hefur alltaf verið svona. Leggur fram texta. Ég segi: Hvaða endemis rugl er þetta, stríðir gegn því, sem áður var gert. Hann segir: Komið með tillögur. Hundrað tillögur koma. Á næsta fundi leggur hann skjalið aftur fram. Ég segi: Af hverju ertu með sama bullið áfram. Hann segir: Við skulum ræða málin. Endurtekið hundrað sinnum á 30 mánuðum. Ég segi: Hvernig getur kontóristi ráðuneytis lagt hundrað sinnum fram sama bullið og sóað tímanum. Hann segir: Þetta eru vinnureglur. Þú ert fáviti, segi ég. Og kveð. Endir.
Martröð í augsýn

Ferðafólki til Íslands fjölgaði 30% í fyrra eftir mikla fjölgun fyrri ára. Í ár eykst sætaframboð flugfélaga 40%. Engar aðgerðaáætlanir eru tilbúnar, ráðherra er lamaður. Vandinn er ekki nýr í heiminum. Í Feneyjum eru komnir aðgöngumiðar og sama er að gerast í Cinque Terre. Í báðum tilvikum gera farþegar risaskipa útslagið. Þeir valda gífurlegu álagi og skilja lítið eftir. Ráðherra okkar þarf að sætta sig við að náttúrupassinn floppaði. Einföldust eru lendingargjald og gistináttagjald og fullur vaskur á alla ferðaþjónustu. Gefur meira en nóg til gagnaðgerða. Gæti kannski líka haft hemil á aukningunni, sem verður að martröð.
Víðtækar undanþágur

Nýr samningur Evrópusambandsins og Bretlands markar tímamót, sem eru freistandi fyrir Ísland. Svo sem ekki fyrsti undanþágulistinn. Flest ríki hafa langa bunu af slíkum. En þarna koma til sögunnar nýjar og stórar undanþágur. Viðurkenndar eru fleiri myntir en evra. Ríkjum heimilað að taka ekki þátt í frekari samruna. Og þeim gert kleift að hafa eigin reglur um flóttafólk. Áður var búið að ákveða að taka upp landamæraeftirlit þrátt fyrir Schengen. Líklega tekur það gildi um mánaðamótin. Samningurinn við Breta er líka hæfileg lexía fyrir andlýðræðislega forstjóra í Bruxelles. Þeir verða að sætta sig við að fara að sigla með löndum.
Vafasöm vinnubrögð

Stjórnarskrárplagg nefndar á vegum alþingis er komið fram, kallað „tillögur nefndarinnar“ í fjölmiðlum. Það er samhljóða texta, sem lekið hafði fyrr í vikunni. Engir fyrirvarar einstakra nefndarmanna fylgja. Fulltrúi pírata segist ekki hafa samþykkt plaggið. Ekki er ljóst, hver ber ábyrgð á textanum, kannski samdi hann sig sjálfur eða datt af himnum ofan. Textinn varð í öllu falli til á lokuðum leynifundum í tvö og hálft ár. Enginn mátti leka neinu. Eins og í TISA, allt á bak við tjöldin í reykfylltu bakherbergi. Gamaldags, vafasöm vinnubrögð, sem þola ekki dagsins ljós, varla til þess fallin að vekja traust almennings.
Ábyrgð á ferðamönnum

Erlend stjórnvöld taka ekki ábyrgð á Íslendingum, sem fara sér að voða í rauðum hverfum þriðja heimsins. Hver er ábyrgur fyrir sjálfum sér á ókunnum slóðum. Einnig þeir útlendingar, sem fara sér að voða við Gullfoss eða Reynisfjöru. Við getum sett upp skilti á ýmsum tungumálum, en við getum ekki vaktað Bjargtanga. Að einhverju marki getum við reynt að hamla gegn ábyrgðarlausri hegðun. En við getum aldrei tekið fjárhagslega eða siðferðilega ábyrgð á henni. Við erum ekki í Bandaríkjunum, þar sem er Mekka lagatækna í skaðabótarétti. En við megum ekki koma óorði á öryggi í ferðamennsku hér með því að trassa eðlilegar viðvaranir.
Ekkert Plan C

Bezt er að velja orðrétt þá stjórnarskrá, sem fór um flott ferli þjóðfundar, stjórnlagaráðs og þjóðaratkvæðis um meginlínurnar. Hún er Plan A. Plan B er svo túlkun alþingisnefndar á síðasta kjörtímabili. Tekið var tillit til kvartana lögmanna, sem töldu sinn hlut rýran í fyrra verki. Útkoman var sögð efnislega samhljóða Plani A. Ég efast um, að það sé fyllilega rétt, en gæti sætt mig við hana, fæli það í sér víðari sátt. Hef þó ekki séð, hver væri sú víkkun á sátt. Það plan kom aldrei til atkvæða. Ekkert plan C er til. Ekki koma til greina þær nýju þrjár stjórnarskrárbreytingar, er gæta hagsmuna kvótagreifa og orkugreifa.
Mildi og mannúð

Gunnar Smári segir engin dæmi þess í sögunni, að mildi og mannúð geti brotið niður samfélög og leyst þau upp. Mildi og mannúð hafa samt aldrei ráðið ríkjum í sögunni og því eru engin dæmi. Á hvorugan veginn. Kenningin sannar ekkert. Fyrst í kjölfar byltingar frelsis-jafnstöðu-bræðralags fara mildi og mannúð að skipta einhverju máli. Síðustu 200 árin. Á allra síðustu árum hefur sú kenning komið fram, að vesturlönd verði of mild og mannúðleg. Þau missi hæfileikann til að verjast árás illskunnar úr heimi miðalda. Við sjálf erum fyrstu tilraunadýr kenninga um, hvort mikil mildi og mannúð leysi upp eða leysi ekki upp samfélög.
Einkavæðing úr hófi

Sátt um heilbrigðiskerfið fór að bila á síðasta áratug síðustu aldar. Vikið var frá norrænni velferð með greiðsluaðild í lyfjum og einkastofum sérfræðinga. Var talið mundu efla „kostnaðarvitund“ sjúklinga. Smám saman var aðild aukin, unz fólk neitaði sér um lyf og þjónustu. Eftir hrunið varð kostnaðaraðildin þungbær vegna aukinnar fátæktar. Einnig var þrýst á einkavæðingu. Græðgi jókst, svo sem frægt varð í sjúkrahóteli Albaníu-Ásdísar. Heilar heilsugæzlur voru einkavæddar með misjöfnum árangri. Einkavæða á nýtt sjúkrahótel Landsspítalans. Nú er reynt að kyrkja Landspítalann og bráðadeildir og framleiða þannig biðlista til að rýma fyrir einkarekstri. Kröfur magnast því um endurreisn norrænnar velferðar. 80.000 manns krefjast þess. Ríkisstjórnin er dauðadæmd.
Sýna þjóðinni fingurinn

Tillaga stjórnarskrárnefndar á að vera sátt. Ekki sátt þjóðar við sjálfa sig eins og tillaga stjórnlagaráðs. Þetta nýja plagg á að vera sátt milli þjóðar annars vegar og auðbófa hins vegar. Kvótagreifa og orkugreifa, sem telja sig eiga landið. Vikið er frá skýrum orðum stjórnlagaráðs yfir í moð, sem lagatæknar munu teygja og toga bófum í vil.

1. Í stað „fulls“ gjalds fyrir nýtingu auðlinda kemur „eðlilegt“ (!) gjald.

2. Þröskuldur í þjóðaratkvæði er hækkaður um helming, úr 10% í 15%.

3. Í stað orðalags Ríó-sáttamálans um „sjálfbæra þróun“ við „nýtingu auðlinda“ með „almannahag að leiðarljósi“ er komið „að gengið sé um náttúruna á sjálfbæran hátt.“

Þessi tillaga er hreinasta ógeð. Henni er ætlað að draga úr fylgi við alvörubreytingar, sem legið hafa í skúffu allt kjörtímabilið. Bófarnir sýna þjóðinni fingurinn.
Gestapó að næturlagi

Einkennilegt er að hafa hælisleitendur í óvissu árum saman. Þeir festa rætur, eru komnir í vinnu og þannig orðnir góðir borgarar. Þá þylur Gestapó: Tölvan segir nei. Sendir löggur að næturlagi eins og í bíómynd til að handsama fólkið og sturta því upp í flugvél. Vel getur verið, að svona sé prógrammið í tölvu Kristínar Völundardóttur gestapó-foringja. En svona gerir maður bara ekki. Það hlýtur að vera hægt að afgreiða málin, áður en þeir eru orðnir Íslendingar. Að vísu er Útlendingastofnun full af lögfræðilærðum íhaldskerlingum, sem aldrei gera handtak. Krafan er: Vísum Útlendingastofnun úr landi. Að næturlagi.
Skítur og kanill

Niðurstaða stjórnlaganefndar alþingis snýst um skít og kanil, eins og við var búist. Þjóðaratkvæðagreiðslur erfiðari en í frumvarpi stjórnlagaráðs. Eðlilegt gjald í stað fulls gjalds fyrir nýtingu auðlinda. Alls eru það bara þrír liðir af heilli stjórnarskrá. Þeim er ætlað að draga úr fylgi við alvörubreytingar, sem legið hafa í skúffu allt kjörtímabilið. Athyglisvert er, að fulltrúi pírata samþykkir tillögurnar. Sameinaða árás á allt ferli þjóðfundar, stjórnlagaráðs, þjóðaratkvæðagreiðslu og yfirferðar alþingis á síðasta tímabili. Raunar höfðu tveir af þremur þingmönnum pírata þegar opnað á aðild að samsæri bófaflokkanna.
Banksterar á útopnuðu

Bankarán bankstera ganga fram af öllum, sem ég hitti. Sama taumleysið og var í aðdraganda hrunsins. Ráðamenn ALMC, áður Straumur-Burðarás, afhenda sjálfum sér hundrað milljónir króna á mann í bónus. Svo virðist, sem það sé á kostnað stöðugleikaframlags til ríkissjóðs. Þessi sjálfsgjöf er þá beinlínis á kostnað okkar allra. Áfram heldur leðjuslagur Landsbankans og Borgunar. Þar segist bankinn hafður að fífli og Borgun hlær upp í opið geðið á allri þjóðinni. Allir veina, jafnvel stjórnarþingmenn. En Bjarni Ben gerir auðvitað ekki neitt gegn svínaríi og Sigmundur Davíð hefur ekki gripsvit. Banksterar ganga enn lausir.
Tveggja ára þing

Mér er til efs, að rétt sé að hafa næsta kjörtímabil til eins árs, þótt píratar sigri í kosningunum. Fólk vill afgreiðslu á fleiru en stjórnarskrá og framhaldi viðræðna við Evrópusambandið. Afgreiða þarf fjárlög, það tekur tíma. Setja þarf þar inn fyrri auðlindarentu, auðlegðarskatt, tryggingagjald og fullan ferðavask. Ógilda þarf ólöglegan búvörusamning og trixið gegn Rammaáætlun. Píratar þurfa að sýna fram á, að þeir bretti upp ermar. Geti til dæmis endurreist heilsumál með áðurnefndum tekjum. Þing þarf þá að standa tvö ár í stað eins, að inniföldu heilu fjárlagaári. Slíkt skiptir máli, þegar hæfni stjórnarinnar verður metin.
Keyptu miða – keyptu heilsu

Ljóst er, hvað þjóðin telur vera rétt. 75.000 manns mótmæla fjársvelti heilsu. Á sama tíma segir Kögunarbarnið þjóðina eiga að gleðjast yfir þeim viðsnúningi sem orðið hafi í heilbrigðiskerfinu. Lengra er ekki hægt að komast í firringu, þótt forsætis hafi löngum verið úti á túni. Fólk veit um biðraðir og biðlista, veit um ofurálag á starfsfólk sjúkrahúsa, veit um markvisst fjársvelti. Raunar veit Happdrætti háskólans um hrun heilsukerfisins. Auglýsir happdrættismiða sem lausn á heilsuvanda fólks. Vinnir þú í happdrættinu, heldurðu heilsu, annars ekki! Sigmundur Davíð kemst því ekki upp með að ljúga, að helvíti sé himnaríki.
Leðjuslagur bankstera

Forstjóri Borgunar og bankastjóri Landsbankans vönduðu hvor öðrum ekki kveðjur í gærkvöldi. Steinþór Pálsson segir Erlend Magnússon og félaga hafa logið um stöðu Borgunar. Erlendur segir Steinþór ljúga þessu. Báðir tapa. Steinþór rekur risabanka með hjálp ótal silkihúfna. Samt tekst þeim ekki að sjá það, sem allir áttu að sjá. Eða þá, að þeir vildu ekki sjá það, vegna þess að Engeyingar áttu í hlut. Bankastjórinn og ofurlaunahirðin segjast raunar vera fífl. Erlendur kann svo ekki að skammast sín, hafði milljarða af bankanum, líklega með broti á upplýsingaskyldu. Leðjuslagur bankstera á okkar kostnað endar svo í Hæstarétti. Dæmigerð einkavæðing, grillað og grætt.
Rimpaðu í klofninginn

Með 21 atkvæði gegn 18 felldu píratar tillögu um að hafna fjórum breytingum þingnefndar á stjórnarskrá. Varpa skugga á samþykkta og alkunna stefnu pírata um að halda fast við efnisatriði frumvarps stjórnlagaráðs. Nefnd alþingis hefur starfað í leyni í hálft þriðja ár. Án árangurs. Formaður nefndarinnar hefur samt jafnan fullyrt, að stutt væri að landi. Nefndarmaður pírata, Aðalheiður Ámundadóttir, gæti rimpað í klofning pírata. Gæti lýst andstöðu við núverandi uppkast nefndarinnar, kvartað yfir seinagangi í störfum hennar og óviðeigandi bjartsýni formannsins. Það mundi væntanleg rimpa í klofninginn í röðum pírata.
Í öllum efnisatriðum

Í stefnuskrá pírata segir um stjórnarskrána: „Píratar vilja samþykkja frumvarp til stjórnskipunarlaga sem er SAMHLJÓÐA frumvarpi Stjórnlagaráðs í ÖLLUM efnisatriðum.“ Hugsanlega nær þetta líka til þeirra textabreytinga, sem gerðar voru á alþingi í lok síðasta tímabils. Uppkast stjórnarskrárnefndar alþingis fjallar ekki um slíkt. Snýst um fjögur atriði, efnislega frábrugðin niðurstöðu Stjórnlagaráðs. Samt hafa píratar ályktað, 21 gegn 18, að það hindri ekki aðild sinna manna að nefndarstörfum. Tekin verði afstaða til tillagna, er þær birtist formlega. En þær verða áfram í salti og klofningur fer vaxandi í röðum pírata.
Enn tuddast ráðherra

Enn tuddast Sigurður Ingi einræðisherra eins og í upphafi ferilsins. Þá tuddaði hann forstjóra Fiskistofu norður, þótt allir aðrir starfsmenn Fiskistofu sætu eftir. Nú gerir hann tíu ára búvörusamning í leyni án aðkomu alþingis. Samningarnir eiga lögum samkvæmt að vera til eins árs og staðfestir af alþingi. Honum þykir ekki þorandi að dagsljós skíni á 130 milljarða. Bindur hendur komandi þingmeirihluta í tvö kjörtímabil til viðbótar. Sennilega er það stjórnarskrárbrot, sem verður afturkallað eftir næstu kosningar. Breytir því ekki, að einræðishneigð tuddans varðveitist á fullu í umboðsmanni vinnslu- og dreifingarstöðva landbúnaðarins.
Allir gegn öllum

Ruglið magnast í Sýrlandi. NATÓ-ríkið Tyrkland er í stríði við Kúrda, sem eru sérstakir skjólstæðingar Bandaríkjanna. Rússland styður Assad forseta og hefur snúið stríðsgæfunni honum í vil. Bandaríkin eru andvíg Assad, styðja skæruliða, svo framarlega sem þeir séu ekki ISIS. Meiripartur skæruliða er í ISIS. Vont er að greina milli þeirra, sem eru í ISIS og hinna, sem eru það ekki. Sádi-Arabía er komin í bandalag við Tyrkland og hefur fengið þar bækistöð. Sádi-Arabía er andvíg Assad og ól af sér ISIS. Er samt bandamaður Bandaríkjanna. Í ruglinu eru Sýrlendingar sprengdir aftur á steinaldarstigið. Hefðbundið rugl úr Pentagon.